<classify> POLISI mkoani Pwani inawashikilia watu watano wakiwemo wahasibu wanne wa Hazina Ndogo na Mhasibu wa Jeshi la Magereza kwa tuhuma za kughushi hati na kuiba Sh milioni 284.8.Akizungumza na waandishi wa habari ofisini kwake mjini Kibaha, Kamanda wa Polisi wa Mkoa, Jonathan Shana alisema fedha hizo ni za serikali. Kamanda Shana alisema watuhumiwa hao wanatuhumiwa kufanya uhalifu huo kati ya Aprili na Mei 2018 kwa kumlipa mzabuni wa Kampuni ya Usambara Grocery and Vegetable Supplies pamoja na Kampuni ya Lukozi General Supplies.Tunawashikilia watuhumiwa hao watano kwa ajili ya upelelezi na ukikamilika tutawafikisha mahakamani kujibu tuhuma zinazowakabili, alisema Kamanda Shana. Aliwataja watuhumiwa hao ambao ni watumishi wa Hazina Ndogo Mkoa wa Pwani kuwa ni Stanley Kansabala 45 mkazi wa Kigamboni jijini Dar es Salaam, Boaz Lyimo 31 mkazi wa Kimara pia jijini humo, na Iman Kilembe 43 mkazi wa Kimara Suca pia Dar es Salaam.Wengine ni Hollow Ntambi 38 mkazi wa Kibamba Njiapanda Shule pia jijini Dar es Salaam na Ofisa wa Magereza anayeshughulikia uhasibu, Komango Makala 53 mkazi wa Pwani. Katika upekuzi, Kilembe alikutwa na fedha kiasi cha shilingi milioni nne na Makala naye alikutwa na shilingi milioni 4.2 ambazo walikutwa nazo majumbani mwao, alisema Shana. Aidha, alisema jeshi hilo linamtafuta Mkurugenzi wa Kampuni ya Usambara Grocery and Vegetable Supplies pamoja na Kampuni ya Lukozi General Supplies, Omary Singano ambaye kampuni yake ndiyo iliingiziwa fedha hizo na kumtaka ajisalimishe Polisi kwa ajili ya mahojiano.  <topic>: KITAIFA 